བོད་ཀྱི་དཔེ་ཆ།
From Wikipedia
༄༅།།བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེ་བཞུགས།
སྤ་བསྟན་རྒྱལ་བཟང་པོས་བརྩམས།
ཀྲུང་གོའི་བོད་ཀྱི་ཤེས་རིག་དཔེ་སྐྲུནཁང་། 1991.12 པེ་ཅིན། ཤོག་གྲངས 251, 20cm, སྒོར: ༦.༢༠(སྤུས་ལེགས) ༣.༨༠
དཔེ་དེབ་འདི་ནི་ད་ཡོད་ཀྱི་བོན་པོའི་བསྟན་འབྱུང་ལས་ཆེས་སྔ་ཤོས་ཤིག་སྟེ། ཕལ་ཆེར་དུས་རབས་བཅུ་གཅིག་པ་ནས་བཅུ་གཉིས་པའི་བར་དུ་བརྩམས་གྲུབ་པ་རེད། འདིའི་ནང་བོན་ཆོས་ཀྱི་བྱུང་འཕེལ་དང་། ཁྱད་པར་དུ་བོན་གྱི་ལོ་རྒྱུས་སྟེང་གི་གཏེར་ཆོས་ཆེན་པོ་ལྔའི་སྐོར་ངོ་སྤྲོད་ཧ་ཅང་ཞིབ་མོ་བྱས་ཡོད་པས། ཕྱི་དུས་ཀྱི་བསྟན་འབྱུང་རྩོམ་པའི་ཐད་ལ་ཤན་ཤུགས་ཆེན་པོ་ཐེབས་མྱོང་བ་རེད།
༄༅།།གཡུང་དྲུང་བོན་གྱི་བཀའ་འགྱུར་དཀར་ཆག
རིག་འཛིན་ཀུན་གྲོལ་གྲགས་པས་བརྩམས།
ཀྲུང་གོའི་བོད་རིག་པ་དཔེ་སྐྲུན་ཁང་། 1993.12 པེ་ཅིན། ཤོག་གྲངས 370, 20cm, སྒོར: 6.6༠
དཔེ་དེབ་འདི་ནི་རྒྱལ་ནང་དུ་དཔེ་སྐྲུན་བྱས་པའི་གཡུང་དྲུང་བོན་གྱི་དཀར་ཆག་ཨང་དང་པོ་ཡིན་ལ། དཔེ་དེབ་ནང་ཅུང་ཆ་ཚང་བའི་སྒོ་ནས་བོན་གྱི་བསྟན་བཅོས་གཙོ་བོའི་གྲས་ཕྱོགས་བསྒྲིགས་བྱས་ཡོད་པ་མ་ཟད། ཡིག་ཚོགས་མང་པོས་བོན་གྱི་འབྱུང་ཁུངས་དང་དར་རྒུད། དེའི་གཞུང་དོན་སོགས་ཀྱང་ཞིབ་ཏུ་ངོ་སྤྲོད་བྱས་ཡོད།
༄༅།།ཞང་བོད་ཀྱི་ལོ་རྒྱུས་ཏི་སེའི་འོད།
ནམ་མཁའི་ནོར་བུས་བརྩམས།
ཀྲུང་གོའི་བོད་རིག་པ་དཔེ་སྐྲུན་ཁང་། 1995.5 པེ་ཅིན། ཤོག་གྲངས 588, 20cm, སྒོར: ༢༢.༠༠
《ཞང་བོད་ཀྱི་ལོ་རྒྱུས་ཏི་སེའི་འོད》ཅེས་པ་འདི་ནི་བོད་ཀྱི་མཁས་པ་ཆེན་པོ་ནམ་མཁའི་ནོར་བུ་ལགས་ཀྱིས་བརྩམས་པའི་བསྐལ་པ་ཡ་ཐོག་སྐབས་ཀྱི་ཞང་ཞུང་དང་བོད་ཀྱི་གནས་ཚུལ་སྐོར་བརྗོད་པའི་ལོ་རྒྱུས་ཀྱི་དཔྱད་རྩོམ་ཞིག་རེད། དཔྱད་རྩོམ་འདི་ལ་དུས་རིམ་མི་འདྲ་བ་གསུམ་དུ་ཕྱེས་ཏེ་དུས་རིམ་སོ་སོའི་བྱུང་རབས་ལོ་རྒྱུས་རྒྱས་བསྡུས་འཚམས་པ་ཞིབ་གསལ་གྱིས་རིམ་པར་བཀོད་ཡོད། གཞུང་འདིའི་ལེའུ་དང་པོའི་ནང་དུས་རིམ་གོང་མ་ཞང་ཞུང་གི་མི་རབས་དང་མི་མ་ཡིན་པའི་འགྲོ་བའི་བྱུང་ཚུལ་དང་རྩ་བའི་རུས་ཆེན་བཞི་དང་མིའུ་གདུང་དྲུག་གི་བྱུང་ཚུལ། ཞང་ཞུང་གི་རུས་ཚན་དང་བོན་རབས། གཤེན་རབ་མི་བོ་ཆེས་བོན་གྱི་བསྟན་པ་སྤེལ་ཚུལ་དང་། ཞང་ཞུང་གི་རྒྱལ་རབས་དང་ཞང་ཞུང་གི་ཤེས་རིག་བྱུང་ཚུལ་བཅས་དང་འདྲེལ་བའི་ལོ་རྒྱུས་རྣམས་བཀོད་ཡོད་པ་དང་། ལེའུ་གཉིས་པའི་ནང་དུས་རིམ་བར་མའི་བོད་ཀྱི་མི་རབས་དང་རུས་ཆེན་བཞིའི་བྱུང་ཚུལ་དང་བོན་རབས་བྱུང་ཚུལ། དེ་ནས་བོད་ཀྱི་རྒྱལ་རབས་དང་བོད་ཀྱི་ཡི་གེའི་བྱུང་ཚུལ་དང་བོད་རྒྱལ་སྐུ་མཁར་གྱི་སྐོར་བཅས་འདྲེལ་བའི་ལོ་རྒྱུས་རྣམས་ཞིབ་རྒྱས་སུ་བཀོད་པ་དང་། ལེའུ་གསུམ་པའི་ནང་དུས་རིམ་འོག་མའི་ཞང་བོད་གཅིག་གྱུར་སྐབས་དང་འདྲེལ་བའི་ལོ་རྒྱུས་ཡ་ཐོག་བོད་ཀྱི་མི་རབས་ལ་ངོས་འཛིན་ཚུལ་དང་། ཡ་ཐོག་བོད་ཀྱི་བོན་རབས་ལ་ངོས་འཛིན་ཚུལ། ཡ་ཐོག་བོད་ཀྱི་རྒྱལ་རབས་ལ་ངོས་འཛིན་ཚུལ། ཡ་ཐོག་བོད་ཀྱི་ཤེས་རིག་ལ་ངོས་འཛིན་བཅས་ཀྱི་སྐོར་ལ་ལུང་དང་རིགས་པས་ལེགས་པར་དཔྱད་དེ་གསལ་བར་བསྟན་ཡོད། ལྗགས་རྩོམ་འདི་ནི་བོད་རིག་པའི་དཔྱད་རྩོམ་ནང་རིག་གཞུང་གི་རིན་ཐང་མི་དམན་པའི་དཔྱད་གཞིའི་ཡིག་ཆ་གལ་ཆེན་ཞིག་ཡིན་ནོ།།
སྣ་ཚོགས་སྐོར།
༄༅།།ལྕགས་སྟག་ཞིབ་གཞུང་།
བོད་རང་སྐྱོང་ལྗོངས་ལོ་རྒྱུས་ཡིག་ཚགས་ཁང་གིས་བསྒྲིགས། ཡེ་ཤེས་ཚུལ་ཁྲིམས་སོགས་ཀྱིས་དག་སྒྲིག་བྱས།
ཀྲུང་གོའི་བོད་རིག་པ་དཔེ་སྐྲུན་ཁང་། 1989.10 པེ་ཅིན། ཤོག་གྲངས 495, 20cm, སྒོར: ༩.༨༠
དཔེ་དེབ་འདི་ནི་བོད་ཀྱི་རབ་བྱུང་བཅུ་བཞི་པའི་ལྕགས་སྟག་ལོར་དགའ་ལྡན་ཕོ་བྲང་གིས་ཀྲུང་དབྱང་སྲིད་གཞུང་གི་བཀའ་ལྟར་བོད་ཀྱི་དབུས་གཙང་དང་། དྭགས་ཀོང་། རོང་ཁག་བཅས་ཀྱི་ཞིང་ས་དང་ཁྲལ་བསྡུ་ལེན་བྱེད་སྟངས་སོགས་ལ་ཡོངས་ཁྱབ་ཏུ་ཞིབ་དཔྱོད་བྱས་ནས་བྲིས་པའི་ཡིག་ཆ་གཞིར་བཟུང་ནས་དག་སྒྲིག་བྱས་པ་ཡིན་པས་སྔར་བོད་ཀྱི་གཞུང་སྒེར་ཆོས་གསུམ་གྱི་རྐང་འགྲོ་ལག་འདོན་འཁྲི་སྒྲུབ་བྱེད་ལུགས་དང་། བོད་ཀྱི་ཞིང་བྲན་ལམ་ལུགས་ཀྱི་ཐོན་སྐྱེད་འདྲེལ་བར་ཞིབ་འཇུག་བྱེད་པའི་རྒྱུ་ཆ་གལ་ཆེན་ཞིག་རེད།
༄༅།།མདོ་ལས་བྱུང་བའི་གཏམ་རྒྱུད་སྣཚོགས།
ཞེ་ཆེན་འགྱུར་མེད་པདྨ་རྣམ་རྒྱལ་གྱིས་བརྩམས།
ཀྲུང་གོའི་བོད་རིག་པ་དཔེ་སྐྲུན་ཁང་། 1992.10 པེ་ཅིན། ཤོག་གྲངས 832, 20cm, སྒོར: ༢༨.༥༠
དཔེ་དེབ་འདིའི་ནང 《མཛངས་བླུན་ཞེས་བྱ་བའི་མདོ 》སོགས་བོད་འགྱུར་ཆོས་གཞུང་ནང་གི་ནང་བསྟན་གྱི་རྣམ་ཤེས་ཀྱི་རྒྱུན་མི་འཆད་པ་དང་། ལས་རྒྱུ་འབྲས་བཟློག་ཏུ་མེད་པ། སྲིད་པའི་འཁོར་བར་གཏིང་མཐའ་མེད་པ་བཅས་ཀྱི་བསམ་བློ་མཚོན་ཡོད་པའི་གཏམ་རྒྱུད་ཉིས་བརྒྱ་རེ་ལྔ་འདེམས་བསྒྲིགས་བྱས་ཡོད། དཔེ་དེབ་མཇུག་ཏུ 《ལུང་ཕྲན་སྣ་ཚོགས་ཀྱི་དགོངས་པ་གཏན་ལ་ཕབ་པ 》ཞེས་པའི་རྩོམ་ཡིག་དེའང་ཟུར་བཀོད་བྱས་ཡོད།
༄༅།།ཨོ་རྒྱན་སྨིན་གྲོལ་གླིང་གི་དཀར་ཆག
བསྟན་པའི་སྒྲོན་མེས་བརྩམས།
པེ་ཅིན། ཀྲུང་གོའི་བོད་རིག་པ་དཔེ་སྐྲུན་ཁང་། 1992.10, ཤོག་གྲངས 387, 20cm, སྒོར: ༦.༠༠
སྨིན་གྲོལ་གླིང་དགོན་པ་ནི་བོད་ལྗོངས་ལྷོ་ཁ་ས་ཁུལ་དུ་ཡོད་ལ། ཆིང་གོང་མ་ཁང་ཤི་ཁྲི་ལོ་བཅུ་པའི (1676) དུས་ལ། རྒྱལ་དབང་ལྔ་པའི་ཡོངས་འཛིན་གཏེར་བདག་གླིང་པས་གསར་དུ་བཏབ་པའི་རྙིང་མ་ལྷོ་བརྒྱུད་ལུགས་ཀྱི་དགོན་པ་དང་པོ་རེད། གནའ་དུས་སུ་ཁམས་དང་ཨ་མདོ་ས་ཁུལ་གྱི་རྙིང་མའི་དགོན་པའི་གྲྭ་བཙུན་མང་པོ་དགོན་པ་འདིར་འདུས་ནས་བོད་ཡིག་དང་། གསོ་རིག སྐར་རྩིས་སོགས་སློབ་སྦྱོང་བྱེད་ཀྱི་ཡོད། དཔེ་དེབ་འདིའི་ནང་དོན་བཅིངས་འགྲོལ་སྔ་ཕྱི་ཁག་གཉིས་སུ་དབྱེ་ཞིང་། སྨིན་གྲོལ་གླིང་དགོན་པའི་གསར་འདེབས་ཀྱི་བརྒྱུད་རིམ་དང་། རྟེན་དང་བརྟེན་པ། བཅའ་ཡིག་དང་འདོན་ཆོས། ཆོས་སྟོན་གཙོ་གྲས། དེ་བཞིན་བཅིངས་འགྲོལ་རྗེས་ཀྱི་འཕེལ་འགྱུར་གནས་ཚུལ་སོགས་ཞིབ་ཏུ་བརྗོད་ཡོད། དེབ་མཇུག་ཏུ་དགོན་པ་འདེབས་མཁན་གྱི་རྣམ་ཐར་ཐུང་ངུ་དང་གཙུག་ལག་ཁང་གི་དཀར་ཆག་ཐོར་བུའང་བཀོད་ཡོད།
༄༅།།བོད་ཡིག་དཔྱད་རྩོམ་གྱི་དཀར་ཆག་གཅེས་བསྡུས།
ཁྲི་བསམ་གཏན་གྱིས་བསྒྲིགས།
ཀྲུང་གོའི་བོད་རིག་པ་དཔེ་སྐྲུན་ཁང་། 1993.12 པེ་ཅིན། ཤོག་གྲངས 715, 20cm, སྒོར: ༩.༨༠
དཔེ་དེབ་འདི་ནི་ཀྲུང་གོ་གསར་པ་དབུ་བརྙེས་པའི་རྗེས་ཀྱི་བོད་ཡིག་དཔྱད་རྩོམ་གྱི་དཀར་ཆག་ཨང་དང་པོ་ཡིན་ལ། 1979ལོ་ནས་1989ལོའི་བར་དུ་རྒྱལ་ཡོངས་ཀྱི་བོད་ཡིག་དུས་དེབ་སྟེང་བཀོད་པའི་དཔྱད་རྩོམ་བརྒྱད་བརྒྱ་བཞི་བཅུ་ལྷག་ཕྱོགས་བསྒྲིགས་བྱས་ཡོད། ནང་དོན་ཐད་བོད་རིག་པའི་ཁྱབ་ཁོངས་སོ་སོར་འདྲེལ་ཞིང་རིག་གཞུང་ཚན་ཁག་གི་དབྱེ་བ་ལྟར་གོ་རིམ་སྒྲིག་པ་དང་། དཔྱད་རྩོམ་རེ་རེར་དེའི་ཁ་བྱང་དང་། རྩོམ་པ་པོ། དུས་དེབ་ཀྱི་མིང་། དཔེ་སྐྲུན་དུས་ཚོད། ནང་དོན་གནད་བསྡུས་བཅས་ཆ་ཚང་བཀོད་ཡོད།
༄༅།།སྡེ་དགེ་པར་ཁང་གི་དཔེ་མཛོད་དཀར་ཆག་ཞིབ་རྒྱས་སུ་བཀོད་པ་ཤེས་བྱའི་སྒོ་འབྱེད་(དང་པོ )—གསུམ་འབུམ་སྐོར
སྡེ་དགེ་པར་ཁང་དང་དཀར་མཛེས་ཁུལ་རྩོམ་སྒྱུར་ཅུས་ཀྱིས་བསྒྲིགས།
ཀྲུང་གོའི་བོད་རིག་པ་དཔེ་སྐྲུན་ཁང་། 1994.10 པེ་ཅིན། ཤོག་གྲངས 679, 20cm, སྒོར: ༢༣.༠༠(སྤུས་ལེགས) ༢༠.༠༠
སྡེ་དགེ་པར་ཁང་ནི་རང་རྒྱལ་བོད་རིགས་ས་ཁུལ་དུ་པར་ཤིང་བང་མཛོད་ཀྱི་གཞི་ཁྱོན་ཆེས་ཆེན་པོ་དང་བོད་ཡིག་གི་པར་གཞི་ཆེས་མང་བའི་པར་ཁང་ཞིག་ཡིན། བོད་ཡིག་གི་ཤེས་བྱ་ཀུན་བཏུས་ཆེན་མོའི་ནོར་མཛོད་དུ་གྲགས་པའི་པར་ཁང་འདི་ནི་སྡེ་དགེ་ས་སྤྱོད་ཞེ་གཉིས་པ་ཆོས་རྒྱལ་བསྟན་པ་ཚེ་རིང་གིས་ཆིང་གོང་མ་ཡུང་ཀྲིན་ཁྲི་ལོ་བདུན་པར (1729ལོ་) གསར་དུ་བཞེངས་ཤིང་། ད་ལྟའི་བར་ལོ་ངོ་ཉིས་བརྒྱ་ལྔ་བཅུ་ལྷག་ཙམ་གྱི་ལོ་རྒྱུས་ལྡན་པ་རེད། པར་ཁང་ཡོངས་སུ་པར་ཤིང་ཁྲི་ཚོ་ཉི་ཤུ་ལྷག་ཙམ་ཉར་ཚགས་བྱས་ཡོད་པ་དེ་དག་གི་ཁྲོད་དུ་སྙན་གྲགས་ཆེ་བའི་ 《བཀའ་འགྱུར 》དང་ 《བསྟན་འགྱུར 》བཞུགས་པ་མ་ཟད། ད་དུང་ནང་བསྟན་གྱི་རྩ་བའི་བསྟན་བཅོས་གཞན་དང་། འགྱུར་རྩོམ། སྐྱེས་རབས་རྣམ་ཐར། ལོ་རྒྱུས་དེབ་ཐེར་བཅས་ཀྱང་བཞུགས་ལ། འདྲེལ་ཡོད་མཚན་ཉིད་རིག་པ་དང་། གནམ་རིག་སྐར་རྩིས། གསོ་བ་རིག་པ། དག་ཡིག བརྡ་སྤྲོད། སྙན་ངག སྡེབ་སྦྱོར། རྩོམ་རིག རོལ་མོ། མཛེས་རྩལ། ཨར་བཟོ། བརྐོས་རིས་སྒྱུ་རྩལ་སོགས་ཕྱོགས་གང་ཐད་ཀྱི་པར་ཤིང་ཡང་མི་ཉུང་བ་ཞིག་བཞུགས་པས། འདི་དག་ནི་བོད་ཀྱི་རིག་གནས་ལ་ཞིབ་འཇུག་བྱེད་པར་ཧ་ཅང་གལ་ཆེ་བའི་དཔྱད་ཡིག་ཡིན་ནོ།། དཔེ་དེབ་འདི་ནི་སྡེ་དགེ་པར་ཁང་དུ་བཞུགས་པའི་ཤིང་པར་གྱི་དཀར་ཆག་ཞིབ་རྒྱས་སུ་བཀོད་པ་དེའི་དེབ་དང་པོ་ཡིན་ཞིང་། ནང་དུ་གསུང་འབུམ་ཁག་གསུམ་གྱི་དཀར་ཆག་ཕྱོགས་བསྒྲིགས་བྱས་ཡོད་པ་ལས་དང་པོ 《མ་ཎི་བཀའ་འབུམ 》ནི་དུས་རབས་བདུན་པའི་ནང་ཆོས་རྒྱལ་སྲོང་བཙན་སྒམ་པོས་མཛད་པར་གྲགས་ལ་ཁྱོན་བསྡོམས་པོད་གཉིས་བཞུགས་པར་ནང་དོན་གཙོ་བོ་སྤྱན་རས་གཟིགས་ཀྱི་སྒྲུབ་ཐབས་དང་། བོད་ཀྱི་ལོ་རྒྱུས། བཀའ་ཆེམས་སོགས་ཡིན། གཉིས་པ 《ཀུན་མཁྱེན་ཀློང་ཆེན་པའི་གསུང་འབུམ 》ལ་ཁྱོན་བསྡོམས་པོད་ལྔ་བཞུགས་ཤིང་། རྩོམ་པ་པོ་ཀློང་ཆེན་རབ་འབྱམས་པ་དྲི་མེད་འོད་ཟེར (1308-1363)ནི་དབུས་ལྷོ་གཡོ་རུ་གྲའི་ཆ་སྟོད་གྲོང་དུ་འཁྲུངས་པ་དང་རྙིང་མའི་སྲོལ་གཏོད་སློབ་དཔོན་གྲས་ཀྱི་གཅིག་ཡིན། གསུམ་པ 《འཇིགས་མེད་གླིང་པའི་གསུང་འབུམ》ལ་ཁྱོན་བསྡོམས་པོད་དགུ་བཞུགས་ཤིང་། རྩོམ་པ་པོ་རིག་འཛིན་འཇིགས་མེད་གླིང་པ(1729-1798)ནི་དབུས་འཕྱོངས་རྒྱས་ས་ཆར་འཁྲུངས་པ་དང་གསང་སྔགས་སྔ་འགྱུར་སྙིང་ཐིག་གི་སློབ་དཔོན་ཡིན།
༄༅།།སྡེ་དགེ་པར་ཁང་གི་དཀར་ཆག་ཞིབ་རྒྱས་སུ་བཀོད་པ་ཤེས་བྱའི་སྒོ་འབྱེད།(གཉིས་པ) -- རིན་ཆེན་གཏེར་མཛོད།
སྡེ་དགེ་པར་ཁང་དང་དཀར་མཛེས་ཁུལ་རྩོམ་སྒྱུར་ཅུས་ཀྱིས་བསྒྲིགས།
ཀྲུང་གོའི་བོད་རིག་པ་དཔེ་སྐྲུན་ཁང་། 2000.4 པེ་ཅིན། ཤོག་གྲངས 700, 26cm, སྒོར: ༤༣.༠༠
གངས་ལྗོངས་ཤེས་བྱ་ཀུན་བཏུས་ཆེན་མོ་ནོར་མཛོད་དུ་གྲགས་པའི་སྡེ་དགེ་པར་ཁང་ནང་བོད་ཡིག་བསྟན་བཅོས་པར་ཤིང་མང་པོ་ཉར་ཚགས་བྱས་ཡོད་པ། དེ་དག་གི་ཁྲོད་དུ་སྙན་གྲགས་ཆེ་བའི་《བཀའ་འགྱུར 》 《བསྟན་འགྱུར 》བཞུགས་པ་མ་ཟད། ད་དུང་དུས་རབས་རིམ་བྱོན་ནང་བླ་ཆེན་དག་གི་གསུང་འབུམ་ཕྱོགས་བསྒྲིགས། འདྲེལ་ཡོད་ཐང་པར། པར་རིས་བཅས་ཉར་ཚགས་བྱས་ཡོད། དཔེ་ཆ་འདི་ནི་དཀར་མཛེས་ཁུལ་རྩོམ་སྒྱུར་ཅུས་དང་སྡེ་དགེ་པར་ཁང་གིས་མཉམ་བསྒྲིགས་བྱས་པའི་བོད་ཡིག་གི་བསྟན་བཅོས་དཀར་ཆག་ 《སྡེ་དགེ་པར་ཁང་གི་དཔེ་མཛོད་དཀར་ཆག་ཞིབ་རྒྱས་སུ་བཀོད་པའི་ཤེས་བྱའི་སྒོ་འབྱེད 》ནང་གི་ཁག་གཉིས་པ་ནི་ 《རིན་ཆེན་གཏེར་མཛོད་ 》ཡིན། དཀར་ཆག་ཞིབ་ཕྲ་དེ་ནི་དེང་དུས་ཀྱི་དཀར་ཆག་སྒྲིག་ཐབས་བེད་སྤྱོད་གནང་སྟེ་དབྱེ་ཞིབ་ཀྱིས་བསྒྲིགས་པ་ཞིག་རེད། དཔེ་དེབ་འདིའི་ཁྱད་ཆོས་ཆེ་ཤོས་ཞིག་ལ་སྲོལ་རྒྱུན་དཀར་ཆག་སྒྲིག་བཏང་བེད་སྤྱོད་བཏབ་བ་མ་ཟད། ད་དུང་གནས་ཆེན་ས་བཅད་དང་། ས་བཅད་ནང་དོན། ཐོག་མར་པར་མའི་ཤོག་གྲངས། སྟར་གྲངས་བཅས་ཚང་མ་བཤུས་སྒྲིག་ཞིབ་ཕྲ་བྱས་ཡོད། ནང་དོན་ཕུན་སུམ་ཚོགས་པ་དང་། དཀར་ཆག་སྒྲིག་བཏང་ཞིབ་ཚགས་ཡོད་པ། དེ་ནི་དཀར་ཆག་དང་དཔྱད་གཞི་ཡིག་རིགས་གཉིས་འཛོམས་ཀྱི་ཚིག་མཛོད་ཆེན་པོ་ལྟ་བུ་ཞིག་རེད།
༄༅།།བོད་ལྗོངས་ཀྱི་སློབ་གསོ།
རྡོ་རྗེ་ཚེ་བརྟན་གྱིས་བརྩམས། ཀྲུང་གོའི་བོད་རིག་པ་དཔེ་སྐྲུན་ཁང་། 1994.9 པེ་ཅིན། ཤོག་གྲངས 336, 20cm, སྒོར: ༡༡.༠༠
《བོད་ལྗོངས་ཀྱི་སློབ་གསོ》ཞེས་པའི་རྩོམ་དེབ་འདི་སྟོད་ཆ་དང་སྨད་ཆ་གཉིས་སུ་ཕྱེས་ཏེ། སྟོད་ཆའི་ནང་ལོ་རྒྱུས་ཀྱི་གོ་རིམ་ལྡན་པའི་སྒོ་ནས་བོད་ཀྱི་སློབ་གསོའི་འབྱུང་རྩ་དང་། བཙན་པོའི་དུས་སྐབས་ཀྱི་སློབ་གསོའི་སྐོར། ཧོར་དང་མིང་རྒྱལ་རབས་སྐབས་ཀྱི་བོད་ཀྱི་གྲུབ་མཐའ་ཁག་གི་སློབ་གསོ་སྐོར། དགེ་ལུགས་པའི་དགོན་སྡེའི་སློབ་གསོ་སྐོར། དགོན་སྡེའི་སློབ་གསོ་གདེང་འཇོག་སྐོར། ཆིང་རྒྱལ་རབས་དང་མི་སེར་རྒྱལ་ཁབ་དུས་ཀྱི་བོད་ལྗོངས་སློབ་གསོ་སྐོར། སྨད་ཆའི་ནང་བོད་ལྗོངས་ཀྱི་དེང་རབས་སློབ་གསོའི་སྐོར། བོད་ལྗོངས་བར་བརྒལ་དུས་སྐབས་ཀྱི་དམིགས་བསམ་གྱི་སློབ་གསོའི་བྱེད་ཐབས་སྐོར། དེང་རབས་སློབ་གསོའི་འཕེལ་ཚུལ་སྐོར། དུས་སྐབས་གསར་པའི་སློབ་གསོའི་མ་ལག་ལེགས་སྒྲིག་དང་འཕེལ་རྒྱས་བྱུང་ཚུལ་སྐོར། འབྲིང་རིམ་ཆེད་ལས་སློབ་གསོ་འཕེལ་ཚུལ་སྐོར། མཐོ་རིམ་སློབ་གསོ་ལེགས་སྒྲིག་བྱས་པའི་སྐོར། དར་མའི་སློབ་གསོར་གྲུབ་འབྲས་མངོན་གསལ་དོད་པོ་ཐོབ་པ། བོད་ལྗོངས་ཀྱི་ཁུལ་དང་གྲོང་ཁྱེར་ཁག་གི་སློབ་གསོ་སྐོར། བོད་ལྗོངས་སློབ་གསོ་དར་སྤེལ་བྱེད་རིམ་གྱི་གནད་དོན་ཁ་ཤས་ལ་བརྟག་དཔྱད་བྱས་པ་སོགས་ཞིབ་ཕྲ་གནང་ཡོད།
༄༅།།བཟོ་གནས་སྐྲ་རྩེའི་ཆུ་ཐིགས།
དཀོན་མཆོག་བསྟན་འཛིན་གྱིས་བརྩམས།
ཀྲུང་གོའི་བོད་རིག་པ་དཔེ་སྐྲུན་ཁང་། 1994.8 པེ་ཅིན། ཤོག་གྲངས 521, 20cm, སྒོར: ༢༡.༠༠ (སྤུས་ལེགས) ༡༨.༠༠
དེབ་ཡོངས་ལ་ལེའུ་བརྒྱད་ཡོད་ཅིང་། རྒྱུད་རིམ་ལྡན་པའི་སྒོ་ནས་བོད་ཀྱི་སྲོལ་རྒྱུན་བཟོ་གནས་ཀྱི་ལོ་རྒྱུས་དང་རྣམ་གྲངས། རི་མོའི་ཐིག་ཚད་དང་རྣམ་དབྱིབས། ཐང་གའི་བཞེངས་ལུགས། ལག་ལེན་ཁྲོད་ཀྱི་རྒྱུན་ཤེས་སོགས་རྒྱས་བཤད་བྱས་ཡོད། དཔེ་དེབ་མདུན་དུ་མཁས་དབང་ཐུབ་བསྟན་ཉི་མ་མཆོག་གིས་གླེང་གཞི་བཀོད་ཡོད་ལ་དཔེ་དེབ་མཇུག་ཏུ་དོན་འགྲེལ་རི་མོ་ཁག་ཅིག་ཟུར་བཀོད་བྱས་ཡོད།
༄༅།།སྙན་ངག་གི་རྣམ་བཤད་སྒྲ་དབྱངས་ལྷ་མོ་དགྱེས་པའི་རོལ་མོ་ཞེས་བྱ་བ།
ཆོས་འཕེལ་གྱིས་བརྩམས།
ཀྲུང་གོའི་བོད་རིག་པ་དཔེ་སྐྲུན་ཁང་། 1995.4 པེ་ཅིན། ཤོག་གྲངས 408, 20cm, སྒོར: ༧.༨༠
དཔེ་དེབ་འདིའི་རྩོམ་པ་པོ་ནི་བོད་རིགས་ན་གཞོན་དགེ་རྒན་ཞིག་ཡིན། ཁོང་གིས་སློབ་ཁྲིད་ལག་ལེན་གཞིར་བཟུང་སྟེ་བོད་ཀྱི་སྲོལ་རྒྱུན་ཚིག་རྒྱན་རིག་པའི་གཞུང་ལུགས 《སྙན་ངག་མེ་ལོང་ 》ལ་འགྲེལ་བཤད་ཆ་ཚང་བརྒྱབ་ཡོད་པ་མ་ཟད། རྒྱན་རེ་རེའི་མཇུག་ཏུ་རང་གིས་གསར་རྩོམ་བྱས་པའི་མཚན་གཞི་དཔེར་བརྗོད་ཀྱང་བཀོད་ཡོད།
༄༅།།ལོ་ཕྱེད་ནང་ཡིག་རྨོངས་སེལ་བའི་སློབ་དེབ།
ལྷ་དར་གྱིས་རྩོམ་སྒྲིག་བྱས་པ།
ཀྲུང་གོའི་བོད་རིག་པ་དཔེ་སྐྲུན་ཁང་། 1995.6 པེ་ཅིན། ཤོག་གྲངས 200, 26cm, སྒོར: ༧.༠༠
《བོད་ཡིག་ལོ་ཕྱེད་ནང་ཡིག་རྨོངས་སེལ་བའི་སློབ་དེབ》དེ་ནི་ནང་དོན་ཁང་གསུམ་ལ་དབྱེ་བ། དང་པོ་ནི་དབྱངས་གསལ་ངོ་སྤྲོད་ནས་འགོ་བཙུགས་ཏེ་རིམ་བཞིན་མགོ་འདོགས་དང་། སྔོན་རྗེས་ཡང་གསུམ་གྱི་སྦྱོར་ཚུལ་སོགས་གོ་རིམ་མ་འཆོལ་བར་ཅུང་ཞིབ་ཚགས་ཙམ་བཀོད་དེ་རྨང་གཞི་ལེགས་པ་ཚུགས་ཐབས་བྱས་ཡོད། དེ་ནས་རྒྱུན་སྤྱོད་མིང་ཚིག་གཞི་རྩར་བཞག་ནས་རྒྱུན་ཤེས་རྩོམ་ཐུང་འགའ་ཞིག་བཀོད་དེ་རྩ་བའི་འབྲི་ཀློག་སྦྱོང་བརྡར་བྱེད་པའི་རྨང་གཞི་བཏིངས་ཡོད། དེ་ནས་ལས་སླ་བའི་ཚིག་ལྷུག་དང་ཚིགས་བཅད། རང་མོས་སྙན་ངག ཀ་རྩོམ། འཛིན་དང་གཏོང་ཡིག་སོགས་ཤེས་བྱར་གོ་ལེན་དབྱེ་ཞིབ་བྱེད་རྒྱུའི་བླང་བྱ་བཏོན་ཡོད། གཞན་ཡང་བོད་ཡིག་ཡིག་གཟུགས་དབུ་ཅན་དང་། དབུ་མེད། འབྲུ་ཚ། ཚུགས་མ་འཁྲུག་བཅས་བཀོད་དེ་སློབ་མ་ཚོས་ཡིག་གཟུགས་ཁག་ཚད་ལྡན་འབྲི་ཐུབ་པའི་ཆ་རྐྱེན་དང་། ཡིག་གཟུགས་མ་འདྲ་བ་རྣམས་ངོས་འཛིན་བྱེད་ཐུབ་ཆེད་དུ་ཡིན།
༄༅།།བོད་ཀྱི་རི་མོའི་སློབ་དེབ་ལག་ལེན་ཞུན་ཐིགས།
བསྟན་པ་རབ་བརྟན་གྱིས་བརྩམས། ངག་དབང་འཇིགས་མེད་ཀྱིས་བསྒྱུར།
ཀྲུང་གོའི་བོད་རིག་པ་དཔེ་སྐྲུན་ཁང་། 1995.7 པེ་ཅིན། ཤོག་གྲངས 137, 26cm, སྒོར: ༢༨.༠༠
《བོད་ཀྱི་རི་མོའི་སློབ་དེབ་ལག་ལེན་ཞུན་ཐིགས》འདི་ནི་རྒྱ་བོད་ཤན་སྦྱར་རི་མོའི་སློབ་དེབ་ཞིག་རེད། ས་བཅད་བཞིའི་ཐོག་ནས། དང་པོ་སློབ་དེབ་དེའི་ནང་རང་རེའི་ལྗོངས་ཀྱི་གནའ་དུས་ནས་དེང་རབས་བར་བྲིས་འབུར་གཉིས་ཀྱི་སྒྱུ་རྩལ་འཕེལ་རྒྱས་ཇི་ལྟར་བྱུང་ཚུལ་གྱི་ལོ་རྒྱུས་དངོས་ཡོད་རྣམས་སྒྲོ་བཏགས་དང་འཁྱོག་བཤད་ཀྱིས་མ་བསླད་པར་ཕྱོགས་བསྡོམས་བྱས་པ་དང་ཆབས་ཅིག་རྒྱུན་འཛིན་དང་གསར་གཏོད་བར་གྱི་འདྲེལ་བ་གནད་ལ་ཁེལ་པའི་ཐོག་ནས་གསལ་བཤད་གནང་ཡོད་པར་བརྟེན་བློ་སྒོ་འབྱེད་པའི་ནུས་པ་ཆེན་པོ་ཐོན་ཐུབ་པ་དང་། གཉིས་པ་སྲོལ་རྒྱུན་བོད་ཀྱི་རི་མོའི་ཐིག་ཚད་དང་། དངོས་བྲིས་འདྲ་དཔེ་ཟུང་འདྲེལ་གནང་བ་དེས་སློབ་ཁྲིད་བྱེད་སྒོ་དང་ལག་ལེན་ངོ་མའི་ནང་སྦྱང་གོམས་ཐོན་མགྱོགས་ལ་ཤེས་སླ་བའི་ཕན་ནུས་ཆེ་བ། གསུམ་པ་རང་ཉིད་ཀྱི་མེས་པོ་ནས་རིམ་པར་བརྒྱུད་པའི་ལག་ལེན་སྲོལ་རྒྱུན་དང་ལས་དོན་དངོས་ཀྱི་ནང་ནས་ཐོབ་པའི་ཉམས་མྱོང་གསར་པ་གཉིས་ཟུང་འདྲེལ་བྱུང་སྟབས་བོད་ཀྱི་སྲོལ་རྒྱུན་རི་མོ་དང་། རྒྱ་ནག་གི་རི་མོ། ཕྱི་ཕྱོགས་ཀྱི་སྲོལ་གསར་རི་མོ་བཅས་བཟུང་འདྲེལ་བྱེད་ཕྱོགས་དང་། སོ་སོའི་ཁྱད་ཆོས་རྒྱུན་འཁྱོངས་བྱེད་པ་བཅས་བར་གྱི་འདྲེལ་བ་ཐག་གཅོད་ལེགས་ཙམ་བྱུང་ཡོད། བཞི་པ་བོད་ས་གནས་རང་ནས་ཐོན་པའི་ཚོན་རྒྱུ་དང་། གསར་ཐོན་ཚོན་རྒྱུ་བཅས་ཀྱི་ཚོན་སྦྱོར་དང་ནུས་པ། མདངས་འདོན། སྣུམ་བྲིས་སོགས་ཚོན་སྦྱོར་རིགས་མི་འདྲ་བའི་ཉམས་མྱོང་གསར་པ་མང་པོ་ངོ་སྤྲོད་གནང་ཡོད་པ་དེས། བོད་ཀྱི་རི་མོའི་ལག་རྩལ་སྔར་ལས་ལྷག་པར་གོང་མཐོར་གཏོང་རྒྱུར་བྱ་ཐབས་གསར་པ་བཏོན་ཡོད།
༄༅།།ལྗོངས་ཞིང་ལྔའི་སློབ་ཆུང་མཐར་ཕྱིན་སློབ་མའི་བོད་ཡིག་སྦྱང་གཞི་གནད་བསྡུས།
འཇམ་དབྱངས་གྲགས་པ། ཚེ་རིང་རྡོ་རྗེས་རྩོམ་སྒྲིག་བྱས།
ཀྲུང་གོའི་བོད་རིག་པ་དཔེ་སྐྲུན་ཁང་། 2000.6 པེ་ཅིན། ཤོག་གྲངས 97, 20cm, སྒོར: ༥.༢༠
དཔེ་དེབ་དེ་ནི་སློབ་ཆུང་བའི་བོད་ཡིག་ཆུ་ཚོད་མཐོ་རུ་གཏོང་རྒྱུ་དང་། སློབ་འབྲིང་ལ་རྒྱུགས་སྤྲོད་བྱེད་ཆེད་བསྒྲིགས་པའི་རམ་འདེགས་ཁྲིད་གཞིའི་ཡིག་ཆ་ཞིག་རེད། འདི་ནི་བོད་ལྗོངས་ཞིང་ལྔའི་སློབ་ཆུང་གི་བོད་ཡིག་སློབ་དེབ་ཁག་དང་གོམ་མཚུངས་བྱེད་ཡོད། དེབ་འདིའི་ནང་དོན་ཁག་བདུན་ལ་དབྱེ་བ་སྟེ། ཐ་སྙད་ཀྱི་འགྲེལ་བ་དང་། སུམ་བཅུ་པའི་ཤེས་བྱ་སྐོར། རྨང་གཞིའི་སྦྱོང་བརྡར་སྐོར། རྩོམ་འབྲི་བའི་ཤེས་བྱ་སྐོར། རྒྱུན་བཀོལ་རྩོམ་ཐུང་གི་སྐོར། བོད་རྩོམ་ལས་འཕྲོས་པའི་ཤེས་བྱ་དང་། བསྒྱུར་རྩོམ་ཁག་གི་ཤེས་བྱའི་སྐོར་བཅས་ཡིན། འདི་ནི་སློབ་ཆུང་སྦྱངས་ཐོན་སློབ་མ་ལ་མཚོན་ན་མེད་དུ་མི་རུང་བའི་སློབ་དེབ་ཞིག་རེད་ལ་ད་དུང་སློབ་ཆུང་དགེ་རྒན་གྱི་བོད་ཡིག་སློབ་ཁྲིད་བྱེད་ཆེད་དཔྱད་གཞི་སློབ་དེབ་ཞིག་ཀྱང་རེད།
༄༅།།ལྷ་སའི་སྐད་ཀྱི་རྨང་གཞི་སློབདེབ།
ཨའེ་ལུན.པཱ་ཏིས་དང་། ཉི་མ་སྒྲོལ་མས་རྩོམ་སྒྲིག་བྱས།
ཀྲུང་གོའི་བོད་རིག་པ་དཔེ་སྐྲུན་ཁང་། 2000.11 པེ་ཅིན། ཤོག་གྲངས 269, 26cm, སྒོར: ༢༨.༠༠
《ལྷ་སའི་ཁ་སྐད་ཀྱི་རྨང་གཞི་སློབ་དེབ》ཞེས་པ་འདི་ནི་ཕྱི་རྒྱལ་བའི་མིས་བོད་ཡིག་སློབ་སྦྱོང་བྱེད་པའི་དགོས་མཁོར་དམིགས་ཏེ་བྲིས་པའི་འཇུག་སྒོའི་སློབ་དེབ་ཞིག་ཡིན་ལ། ད་སྔོན་རྒྱལ་སྤྱིའི་ཐོག་དབྱིན་ཡིག་གིས་བྲིས་པའི་ལྷ་སའི་ཁ་སྐད་སློབ་དེབ་འདི་འབའ་ཞིག་མ་གཏོགས་མེད། དཔེ་དེབ་དེའི་ནང་སློབ་ཚན་བཅོ་བརྒྱད་ཡོད། སློབ་ཚན་ཐོག་མ་གསུམ་གྱིས་དབྱངས་གསལ་ངོ་སྤྲོད་ནས་འགོ་བཙུགས་ཏེ་རིམ་བཞིན་མགོ་འདོགས་དང་། སྔོན་རྗེས་ཡང་གསུམ་གྱི་སྦྱོར་ཚུལ་སོགས་གོ་རིམ་མ་འཆོལ་པར་ཞིབ་ཚགས་ཙམ་བཀོད་ཡོད་པ་དང་། དེ་བཞིན་སློབ་ཚན་འཕྲོ་མ་རྣམས་ཀྱི་ནང་དོན་ལ་རྒྱུན་སྤྱོད་སྐད་ཆ་དང་། ཚིག་གསར། བརྡ་སྤྲོད་འགྲེལ་པ། རང་སྦྱོང་། བོད་ཡིག་རྨང་གཞིའི་ཤེས་བྱ་དང་ཡུལ་སྲོལ་གོམས་གཤིས་བཅས་ངོ་སྤྲོད་སློབ་ཚན་རེ་རེ་ནང་ནང་དོན་ཁག་ལྔ་བཀོད་སྒྲིག་བྱས་ཡོད་པ་དང་། སློབ་ཚན་གྱི་མཇུག་ཏུ་བོད་-དབྱིན། དབྱིན་-བོད་ལྟར་ཚིག་གསར་ཤན་སྦྱར་ཟུར་བཀོད་བྱས་ཡོད། དཔེ་དེབ་དེའི་ཁྱད་ཆོས་གཙོ་བོ་ནི་སློབ་ཚན་མང་ཆེ་བ་རྒྱུན་ལྡན་འཚོ་བའི་ནང་བེད་སྤྱོད་བྱེད་མང་པའི་སྐད་ཆ་བཀོད་ཡོད་པ། སློབ་མ་རྣམས་ཀྱིས་སློབ་སྦྱོང་བྱས་རྗེས་རྒྱུན་ལྡན་འཚོ་བའི་ནང་བེད་སྤྱོད་བྱེད་ཡག་ཡོད་པ། སློབ་དེབ་ནང་གི་ཚིག་གསར་ཡང་རྒྱུན་ལྡན་འཚོ་བའི་ནང་བེད་སྤྱོད་བྱེད་ཚད་ཧ་ཅང་མང་བའི་ཚིག་བཀོད་ཡོད་པ། ཚིག་དེ་རྣམས་སློབ་ཚན་གསར་བའི་ནང་ཡང་ཡང་བེད་སྤྱོད་བྱེད་པས་སློབ་མ་རྣམས་གྱི་བློ་ལ་བརྟན་པོར་ངེས་ཐུབ་པ། བརྡ་སྤྲོད་ཐད་ཧ་ཅང་གཏིང་ཟབ་པའི་སྒྲ་རིག་པའི་ཐོག་ནས་དབྱེ་ཞིབ་བྱས་མེད་པར། གོ་སླ་བ་དང་མདོར་བསྡུས་པའི་སྒོ་ནས་འགྲེལ་བཤད་དང་། དཔེར་བརྗོད་མང་པོ་བཀོད་ཡོད་པ་སོགས་ཡིན། གཞན་ཡང་ལྷ་སའི་ཁ་སྐད་དང་ཡིག་ཐོག་བར་ཁྱད་པར་ཆེན་པོ་ཡོད་པས། སློབ་དེབ་འདིའི་ནང་ལྷ་སའི་ཁ་སྐད་ཡིག་ཐོག་ཏུ་བཀོད་པ་མ་ཡིན་པར། ཡིག་ཐོག་གི་དག་ཆ་ནན་པོ་གཞིར་བཟུང་ནས་བྲིས་པ་ཡིན། ཚིག་ཁ་ཤས་ཡིག་ཐོག་དང་ལྷ་སའི་ཁ་སྐད་བར་སྒྲ་ཀློག་སྟངས་ཐོག་ཁྱད་པར་ཆེན་པོ་ཡོད་པ་རྣམས་ཟུར་དུ་སྒྲ་བཀོད་བྱས་ཡོད་པས་སློབ་མ་རྣམས་ཀྱིས་བོད་ཡིག་ཡིག་ཐོག་གི་དག་ཆ་ཡག་པོ་ཤེས་ཐུབ་པས་མ་ཚད། ད་དུང་ཧ་ཅང་དག་པའི་ལྷ་སའི་སྐད་ཤེས་ཐུབ། སློབ་དེབ་འདི་སྦྱངས་ཚར་རྗེས་ལྷ་སའི་ཡུལ་སྐད་གྱི་གཞི་རྩའི་ཚིག་གྲུབ་དང་རྒྱུན་སྤྱོད་མིང་ཚིག་རྣམས་ཁོང་དུ་ཆུད་དེ་བོད་རིགས་བློ་མཐུན་དང་སྤྱིར་བཏང་གི་སྐད་ཆ་གོ་བརྡ་སྤྲོད་ཐུབ་པ་ཡོང་གི་རེད།
༄༅།།གངས་ཅན་མཁས་དབང་རིམ་བྱོན་གྱི་རྣམ་ཐར་་མདོར་བསྡུས།(དང་པོ།)
མི་ཉག་མགོན་པོས་བརྩམས།
ཀྲུང་གོའི་བོད་རིག་པ་དཔེ་སྐྲུན་ཁང་། 1996.5 པེ་ཅིན། ཤོག་གྲངས 798, 20cm, སྒོར:༢༨.༠༠
དེབ་འདིའི་ནང་དུ་བོད་ཀྱི་དུས་རབས་རིམ་བྱུང་གི་མཁས་པའི་རྟོགས་བརྗོད་དང་རྣམ་ཐར་བཀོད་ཡོད་པའི་མཁས་དབང་རིམ་བྱོན་གྱི་སྐྱེ་རབས་དང་ལོ་རྒྱུས་སོགས་གནད་བསྡུས་ཀྱིས་གཅིག་བསྡུ་བྱས་ཡོད་པས། བོད་ཀྱི་ཤེས་རིག་ལ་ཞིབ་འཇུག་བྱེད་མཁན་དང་བོད་ཀྱི་ལོ་རྒྱུས་མི་སྣའི་བྱུང་བ་རྟོགས་འདོད་པ་རྣམས་ལ་མཚོན་ན་ཟུར་ལྟའི་རིན་ཐང་ལྡན་པའི་དཔེ་དེབ་ཞིག་རེད།
༄༅།།གངས་ཅན་མཁས་དབང་རིམ་བྱོན་གྱི་རྣམ་ཐར་་མདོར་བསྡུས།(གཉིས་པ།)
ཡེ་ཤེས་རྡོ་རྗེས་སོགས་ཀྱིས་རྩོམ་སྒྲིག་བྱས།
ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། 2000.7 པེ་ཅིན། ཤོག་གྲངས 483, 20cm, སྒོར: ༡༢.༠༠
དེབ་འདིའི་ནང་དུ་དེབ་དང་པོའི་ནང་མ་ཐེབས་པའི་བོད་ཀྱི་དུས་རབས་རིམ་བྱུང་གི་མཁས་པའི་རྟོགས་བརྗོད་དང་རྣམ་ཐར་བཀོད་ཡོད་པའི་མཁས་དབང་རིམ་བྱོན་གྱི་སྐྱེ་རབས་དང་ལོ་རྒྱུས་སོགས་སྙིང་བསྡུས་ཤིག་བསྡུ་སྒྲིག་བྱས་ཡོད་པས། བོད་ཀྱི་ཤེས་རིག་ལ་ཞིབ་འཇུག་བྱེད་མཁན་དང་བོད་ཀྱི་ལོ་རྒྱུས་མི་སྣའི་བྱུང་བ་རྟོགས་འདོད་པ་རྣམས་ལ་མཚོན་ན་ཟུར་ལྟའི་རིན་ཐང་ལྡན་པའི་དཔེ་དེབ་ཞིག་རེད།
༄༅།།ཀུན་མཁྱེན་འཇམ་དབྱངས་བཞད་པ་སྐུ་འཕྲེང་གསུམ་པའི་རྣམ་ཐར།
མཁན་པོ་ངག་དབང་ཐུབ་བསྟན་རྒྱ་མཚོས་མཛད།
ཀྲུང་གོའི་བོད་རིག་པ་དཔེ་སྐྲུན་ཁང་། 1991.10 པེ་ཅིན། ཤོག་གྲངས 386, 20cm, སྒོར:༧.༣༠
དེབ་འདིའི་ནང་ལོ་རིམ་ལྟར་མཁས་དབང་འདི་ཉིད་ཆོས་གྲྭར་ཞུགས་ནས་སློབ་གཉེར་མཛད་པ་དང་། དབུས་གཙང་ཁུལ་དུ་ཆོས་རྩོད་དུ་ཕེབས་པ། མཁས་གྲུབ་ཀྱི་སློབ་མ་མང་དུ་སྤེལ་ཚུལ། ཆོས་ལུགས་ཀྱི་མཛད་པ་གལ་ཆེན་དང་ཆབ་སྲིད་བྱ་བ་གནང་ཚུལ་ཞིབ་མོར་བཀོད་ཡོད་པར་མ་ཟད། ད་དུང་ཆིང་གོང་མ་ཏོའུ་བཀྭང་མཆོག་གིས་བསྟན་པ་འཇིན་སྐྱོང་བྱེད་པའི་ས་མ་ཏི་པཀྴིའི་ལུང་གིས་བསྔགས་པ་ཡང་བཀོད་ཡོད། བརྗོད་བྱ་དེ་དག་ལས་སྐབས་དེའི་མདོ་དབུས་ཁམས་གསུམ་གཙོས་པའི་བོད་ཁུལ་གྱི་ཆབ་སྲིད་དང་། དཔལ་འབྱོར། རིག་གནས་སོགས་ཀྱི་གནས་ཚུལ་གང་འདྲ་ཡིན་པ་ཤེས་ཐུབ། དེབ་འདི་བླ་བྲང་དགོན་པའི་ཤིང་པར་ལྟར་བསྒྲིགས་ཏེ་དཔར་དུ་བསྐྲུན་པ་ཡིན།
--ཨ་མའི་ལོ་ལོ། ༠༢:༤༧, ༤ April ༢༠༠༧ (UTC) http://219.239.12.20/Tibetan/books/booklist03.html